RESOLUCIÓN do 17 de novembro de 2010 de concesión de subvencións para as liñas de axuda prioritarias referidas a auditorías enerxéticas sector servizos (AES), bombas de calor xeotérmicas (BCX), bombas de calor aire-aire e aire-auga nova construción (BCA), renovación das instalacións de iluminación pública exterior/renovación de semáforos (ILE/SEM) e auditorías enerxéticas en iluminación pública exterior (AEP), incluídas dentro da convocatoria de subvencións, en réxime de concorrencia competitiva, a proxectos de aforro e eficiencia enerxética efectuada mediante Resolución do 21 de xullo de 2010 (Diario Oficial de Galicia número 143, do 28 de xullo).
INSTITUTO ENERXÉTICO DE GALICIA — III. OUTRAS DISPOSICIÓNS — 23/11/2010

Vistas as solicitudes presentadas que se acollen á Resolución do 21 de xullo de 2010 pola que se establecen as bases reguladoras para a concesión, en réxime de concorrencia competitiva, de subvencións a proxectos de aforro e eficiencia enerxética correspondentes ao exercicio 2010, cofinanciadas polo Feder no marco do Programa Feder-Galicia 2007-2013, e se procede á súa convocatoria (en diante bases reguladoras).
Atendendo á prioridade dalgunhas liñas de axuda en función dos prazos fixados polo artigo 6º.1 das bases reguladoras e sobre a base dos seguintes
Antecedentes de feito.
1. O órgano instrutor do procedemento comprobou a totalidade de solicitudes xunto coa documentación complementaria presentadas para as actuacións anteriormente descritas, e serán obxecto de requirimento de corrección todas aquelas que aparecen recollidas no anexo da Resolución do 28 de setembro de 2010 (DOG nº 192, do 5 de outubro).
2. Rematado o prazo de emenda procedeuse ao estudo e avaliación dos expedientes por parte da comisión de valoración, e elaborouse unha relación coas puntuacións obtidas por cada un deles nas 5 liñas de axudas sometidas a exame.
Fundamentos de dereito.
1. Segundo o artigo 10º das bases reguladoras, o departamento de Secretaría e Servizos Xerais do Instituto Enerxético de Galicia será o órgano competente para a instrución do procedemento de concesión da subvención, e corresponderalle ao seu director ditar a resolución de concesión ou, se for o caso, de denegación.
2. Neste procedemento só se teñen en conta aqueles feitos, alegacións ou probas aducidos polos propios interesados.
3. No artigo 14º.4 das bases reguladoras sinálase que todas as resolucións serán notificadas tal e como dispón a Lei 30/1992, do 26 de novembro, de réxime xurídico das administracións públicas e do procedemento administrativo común, e engádase a continuación: «Non obstante, e de conformidade co establecido no artigo 59º.6 b) da indicada lei, no caso das resolucións estimatorias poderase substituír a notificación individual pola publicación no Diario Oficial de Galicia e a través do taboleiro electrónico habilitado para estes efectos na páxina web do Inega, onde se ampliará o contido individualizado da resolución. Nestas publicacións especificaranse a data da convocatoria, o beneficiario, a cantidade concedida e a finalidade da subvención outorgada».
Por todo o anteriormente exposto,
RESOLVO:
Primeiro.-Conceder as subvencións para as finalidades e polos importes que se recollen no anexo desta resolución.
Segundo.-Notificar esta resolución de concesión mediante a súa publicación no Diario Oficial de Galicia.
Todos os beneficiarios recollidos no anexo poderán obter información detallada da súa resolución accedendo ao taboleiro electrónico a través de dúas formas posibles:
1ª Acceso pola páxina web do Instituto Enerxético de Galicia www.inega.es na parte dereita da portada, na opción taboleiro electrónico, onde, unha vez que se acceda, deberá teclearse o código electrónico que aparece na esquina inferior dereita da solicitude.
2ª Acceso a través do correo electrónico remitido a cada beneficiario, sen necesidade de teclear o código electrónico, pois enlázase directamente co taboleiro de modo que o usuario xa ten á vista os documentos que figuran no arquivo.
Terceiro.-Aquelas solicitudes que non figuren na relación de beneficiarios e que tampouco fosen obxecto de resolución denegatoria da subvención quedarán en reserva, e poderán ser atendidas no suposto de dispoñer do correspondente crédito orzamentario polos motivos expostos no parágrafo 4 do artigo 12º das bases reguladoras.
Cuarto.-Con esta resolución dáse cumprimento ao disposto no artigo 7º.2 d) do Regulamento (CE) 1828/2006, do 8 de decembro, da Comisión, en canto a aquelas liñas de axudas cofinanciadas co Fondo Europeo de Desenvolvemento Rexional (Feder).
Quinto.-De acordo co artigo 17º.1 das bases reguladoras ábrese un prazo de dez (10) días hábiles para a aceptación expresa da subvención concedida, que se contará desde o día seguinte ao da publicación no Diario Oficial de Galicia desta resolución de concesión.
Réxime de recursos:
Esta resolución non esgota a vía administrativa e contra ela caberá interpoñer os seguintes recursos:
-Recurso de alzada ante o presidente do Consello de Administración do Inega, no prazo dun mes a partir do día seguinte ao da notificación desta resolución, ou de tres meses contados a partir do día seguinte a aquel en que se produzan os efectos do silencio administrativo.
-Contra a resolución do recurso de alzada poderá interporse recurso contencioso-administrativo ante os xulgados e tribunais do mesmo nome competentes, no prazo de dous meses contados desde o día seguinte ao da súa notificación, ou no prazo de seis meses contados a partir do día seguinte a aquel en que se produza o acto presunto.
Os interesados poderán exercer calquera outro recurso que consideren pertinente.
En caso de dúbida, dificultades técnicas ou necesidade de máis información, poderán dirixirse a esta entidade pública a través dos teléfonos 981 54 15 36/ 881 99 98 02/981 54 15 37, do número de fax 981 54 15 15 ou do enderezo de correo electrónico info@inega.es.
Santiago de Compostela, 17 de novembro de 2010.
Eliseo Diéguez García
Director do Instituto Enerxético de Galicia
Ver referencia pdf "22500D010P015.PDF"